open-index/open-wikipedia-markdown huggingface dataset:
אוריאל שטוק

**אוריאל שטוק** (25 בדצמבר 1934 - 15 במרץ 2007) היה מהנדס בניין ישראלי.

## ביוגרפיה

אוריאל שטוק נולד בירושלים בשנת 1934, לעולים מגרמניה בשנת 1933. גדל בשכונת רחביה ובשנת 1952 סיים את לימודיו בגימנסיה העברית רחביה. הוא היה פעיל בשבט מצדה של תנועת הנוער הצופים בירושלים.

בין השנים 1952–1956 למד הנדסה אזרחית בטכניון, במסגרת העתודה האקדמית של צה"ל, וסיים תואר ראשון בהנדסה אזרחית (B.Sc) בהצטיינות.

בשנים 1956–1960 שירת בצה"ל כקצין במפקדת קצין הנדסה ראשי, ולאחר תום שירות החובה, המשיך כאזרח עובד צה"ל והיה אחראי לתכנון פרויקטים בצה"ל, בתעשייה האווירית ובמערכת הביטחון. בין הפרויקטים שתכנן היה גשר קל מיוחד ששימש את סיירת מטכ"ל לחציית הירדן.

בשנת 1960 ייסד את חברת אינג' א. שטוק בע"מ תכנון והנדסה, במסגרתה פעל כמהנדס בנין, כקונסטרוקטור, כמנהל פרויקטים, מפקח ויועץ עד למותו. פרויקטים מרכזיים להם היה שותף בתכנון: החוף הצפוני של אילת, חוף ים המלח ואתר המרפא, יפו העתיקה, עכו העתיקה, הגליל המערבי, ימין משה בירושלים וחוף ת"א, כולל הטיילת ושוברי הגלים. לאחר מלחמת ששת הימים עסק בפיתוח אתר הסקי בחרמון, צפון מזרח הכנרת, מפרץ נעמה, חוף די זהב וחוף נביעות.

בשנים 1978–1983 כיהן כיהן כיו"ר לשכת המהנדסים.

במקביל לעבודתו סיים בטכניון תואר שני בהנדסה אזרחית (M.Sc) בהצטיינות והוסמך כאינג'ינר. בשנים 1960–1967 עבד כמרצה מן החוץ בטכניון.

שטוק פעל כבורר מקצועי בבוררויות בתחום ההנדסה. כמו כן היה חבר הוועד המנהל והדירקטוריון של הטכניון, חבר המועצה הטכנולוגית של משרד התמ"ת. כמו כן, כיהן, בין היתר, כחבר במועצה של מכון התקנים הישראלי, כחבר במועצת המנהלים של מתימו"פ, כחבר במועצת המנהלים של חברת שיכון ופיתוח, כחבר במועצת המנהלים של מרכז הבנייה הישראלי, וכן כחבר בדירקטוריון חברת השק"ם. במשך 14 שנים כיהן כיו"ר נדבכים, קופת הגמל של המהנדסים והאדריכלים בישראל. הוא אף כיהן כחבר האקדמיה למדעי ההנדסה של מקסיקו.

שטוק זכה במספר פרסים מקצועיים בישראל ומחוצה לה, ביניהם: פרס אלחנן פלס על תרומתו לקידום ציבור המהנדסים והאדריכלים בישראל, פרס יקיר לשכת המהנדסים והאדריכלים בישראל, פרס יקיר ארגון האקדמאים העצמאיים בישראל ותעודת הוקרה של האגודה להנדסה אזרחית בישראל.

בשנת 2007 נפטר והותיר אחריו אישה, האדריכלית והציירת שושנה שטוק, ארבעה ילדים ושבעה נכדים. שטוק נטמן בבית העלמין בחולון.

## קישורים חיצוניים
* אוריאל שטוק באתר ארגון יוצאי מרכז אירופה

## הערות שוליים

קטגוריה:מהנדסים ישראלים
קטגוריה:בוגרי גימנסיה רחביה
קטגוריה:בוגרי תנועת הצופים בישראל
קטגוריה:בוגרי העתודה האקדמית
קטגוריה:בוגרי הטכניון - מכון טכנולוגי לישראל
קטגוריה:מהנדסי בניין
קטגוריה:אישים הקבורים בבית העלמין הדרום
קטגוריה:רחביה: אישים
קטגוריה:ישראלים שנולדו ב-1934
קטגוריה:ישראלים שנפטרו ב-2007
מגי או'ניל

**מרגרט או'ניל** (באנגלית: **Margaret O'Neill**; נולדה ב-15 בנובמבר 1962) היא שחקנית אנגלייה. היא ידועה מהופעותיה בסדרות הטלוויזיה "Peak Practice" (2000–2002), "לגדול בלי בושה" (2004–2007) ו"איסטאנדרס". עוד שיחקה בסרט הקולנוע "גורילות בערפל" משנת 1988.

## ביוגרפיה
או'ניל נולדה בבקינגהאמשייר שבאנגליה למשפחה קתולית בת שישה ילדים. היא גדלה במידלנדס ולמדה בבית ספר קתולי במנזר. היא התחילה לעסוק במשחק בהשראת מורה לדרמה.

את הכשרה המקצועית רכשה או'ניל בבית ספר גילדהול למוזיקה ודרמה. היא כיכבה בווידאו קליפ "Holding Back the Years" של להקת סימפלי רד. הופעת הבכורה המקצועית שלה בתיאטרון הייתה בשנת 1985 במחזה "Moving Pictures" מאת סטיבן לואה בתיאטרון וסט יורקשייר פלייהאוס בלידס. הופעתה הראשונה בקולנוע הייתה ב-1986 בסרט "מונה ליזה" בכיכובו של בוב הוסקינס. ב-1988 שיחקה בסרט ההוליוודי "גורילות בערפל" בכיכובה של סיגורני ויבר. ב-1989 שיחקה או'ניל בסדרת הטלוויזיה "Take Me Home" לצדם של קית' בארון ואנט קרוסבי.

או'ניל גילמה את ד"ר אלכס רדמן בדרמה הרפואית "Peak Practice" של רשת ITV. לקהל הבריטי היא ידועה בעיקר מהופעתה בתפקיד שילה ג'קסון בסדרת הדרמה קומית "לגדול בלי בושה" של ערוץ 4. באופרת הסבון "איסטאנדרס" של ערוץ BBC One שיחקה או'ניל בתפקיד סוזי ברנינג.

### חיים אישיים
או'ניל מתגוררת בדרום לונדון, ואוהבת לעסוק בפילאטיס, יוגה וקריאה.

## פילמוגרפיה

## קישורים חיצוניים

## הערות שוליים

קטגוריה:שחקני קולנוע וטלוויזיה אנגלים
קטגוריה:בוגרות בית הספר גילדהול למוזיקה ודרמה
קטגוריה:בוגרי בית הספר גילדהול למוזיקה ודרמה
קטגוריה:שחקניות תיאטרון אנגליות
קטגוריה:בקינגהאמשייר: אישים
קטגוריה:בריטיות שנולדו ב-1962
קטגוריה:בריטים שנולדו ב-1962
גידול מסוג אנדודרמל סינוס

**גידול מסוג אנדודרמל סינוס** נקרא גם **גידול שק החלמון** (לועזית: **Endodermal sinus tumor** ובקיצור **ECT** או **Yolk sac tumor** ידוע גם בשם **אינפנטיל אמבריונל קרצינומה**) הוא גידול מקבוצת גידולים של תאי נבט. זהו הגידול הנפוץ ביותר באשכים בילדים מתחת לגיל 3.

בניגוד לצורה הטהורה של הגידול כפי שהיא מופיעה בפעוטות, גידול מסוג אנדודרמל סינוס במבוגרים הוא לעיתים קרובות שילוב של סוגים שונים של תאי נבט, בעיקר טרטומה וקרצינומה אמבריונלית. בעוד שגידול שמקורו מטרטומה בלבד הוא בדרך כלל שפיר, גידול מסוג אנדודרמל סינוס הוא גידול ממאיר.

## אבחנה
ההיסטולוגיה של הגידול משתנה, אולם בדרך כלל כוללת תאים אנדודרמליים ממאירים. תאים אלו מפרישים חלבון עוברי (אלפא פטופרוטאין - AFP) שניתן למצוא ברקמת הגידול, בסרום, בנוזל הצרברוספינלי, בשתן ובמקרים נדירים של גידול בעוברים גם במי שפיר.

במקרים בהם יש חוסר התאמה בין תוצאות הביופסיה לתוצאות בדיקת ה-AFP, התוצאה החיובית קובעת בכל מקרה. זאת משום שלעיתים נוצרים "מוקדים ממאירים" בתוך גידול גדול יותר, בדרך כל טרטומה. במקרה כזה, ביופסיה עשויה לגלות רק את הטרטומה, ואילו קיומם של התאים הממאירים יתגלה רק בבדיקת AFP. לעיתים עשויים לעשות שימוש ב-GATA-4, גורם שיעתוק כדרך אבחנה. 

אבחנה של גידול זה או מעקב שלו בקרב נשים הרות ופעוטות מסובכת יותר, לאור העובדה שבשתי הקבוצות הללו יש רמות גבוהות של חלבון עוברי באופן טבעי. לפיכך, בשתי הקבוצות יש לקחת בחשבון את רמות החלבון על פי גיל ההריון או על פי גיל התינוק, ולתקן בהתאם. מעקב אחר הגידול על ידי מעקב על רמות AFP דורש תיקון מדויק עבור גיל הריון אצל נשים הריון ובמקרה של תינוקות - על פי גילם.
## קישורים חיצוניים

קטגוריה:גידולים סרטניים
אלארד P1

**אלארד P1** (באנגלית: **Allard P1**) היא מכונית סלון בתצורת קופה מתוצרת יצרנית הרכב הבריטית **Allard Motor Company Limited **  בין השנים 1949–1952.

מטה ומפעל היצרן "Allard Motor Company Limited" מוקם ברובע "Clapham", בלונדון.

מהדגם יוצרו 551 יחידות.

## תצורות "אלארד P1"
* קופה – 2 דלתות, 5 מושבים
* רודסטר – 2 דלתות, 2 מושבים
* סטיישן – 2 דלתות

## אלארד P1
* 2 דלתות
* 5 מושבים
* מנוע פורד
* צמיגים: 16x5
* מכל דלק: 20 גלון (75.7 ליטר)
* תאוצה בין 0–97 קמ"ש היא 23.4 שניות (מנוע 3,622 סמ"ק)

## תמונות

קובץ:1951 Allard P1 Roadster (9700287856).jpg | "אלארד P1" – רודסטר
קובץ:Allard reg 1949 3622 cc.JPG | "אלארד P1", שנת 1949
קובץ:1951 Allard P1 competition series rear view, Lime Rock.jpg | "אלארד P1", שנת 1951
קובץ:1950 Allard P 3.9L (Mercury).jpg | "אלארד P1", שנת 1950
קובץ:1951 Allard P1 competition series, Lime Rock.jpg | "אלארד P1", שנת 1951
קובץ:Allard P 1 1951.JPG | "אלארד P1", שנת 1951
קובץ:1950 Allard P1 Saloon.arp.jpg | "אלארד P1", שנת 1950
קובץ:Allard P1 (2295526144).jpg | "אלארד P1"


## ראו גם
* אלארד קליפר
* אלארד M
* אלארד פאלם ביץ'

## קישורים חיצוניים

* 

## הערות שוליים

קטגוריה:מכוניות סלון
קטגוריה:מכוניות קופה
קטגוריה:מכוניות קבריולה
קטגוריה:מכוניות סטיישן
קטגוריה:דגמי מכוניות שהושקו ב-1949
קטגוריה:מכוניות בריטיות
P1
הפנתר הוורוד (סרט, 1963)

**הפנתר הוורוד** (באנגלית: **The Pink Panther**) הוא סרט קומדיית-שוד אמריקאי משנת 1963 בבימוי של בלייק אדוארדס עם פיטר סלרס, דייוויד ניבן, רוברט וגנר, קלאודיה קרדינלה וקפוסין  בתפקידים הראשיים.

בסרט מופיעה אנימציה קומית של פנתר ורוד. בעקבות הסרט הופקו סרטים נוספים בסדרת הפנתר הוורוד בהם מופיעה דמותו המרושלת של מפקח המשטרה ז'אק קלוזו הרודף ללא הצלחה אחרי יהלום יקר הנקרא "הפנתר הוורוד. את תפקיד קלוזו שיחקו פיטר סלרס, אלן ארקין, רוג'ר מור וסטיב מרטין. כן הופקה סדרת סרטוני אנימציה בטלוויזיה בשם זה.

ברוב הסרטים מופיעה דמות האנימציה של הפנתר הוורוד שנוצרה על ידי פריץ פרילינג וכן נעימת הנושא של הפנתר הוורוד שחוברה על ידי הנרי מנסיני. לסרט הזה הלחין מנסיני את השיר "Meglio stasera" (מוטב הלילה)  בקצב הסמבה שהושר על ידי הזמרת פרן ג'פריס  והפך ללהיט.

ב-2010 ניבחר הסרט לשימור בספריית הקונגרס כחלק מארכיון הסרטים הלאומי של ארצות הברית על חשיבותו מבחינה תרבותית, היסטורית ואסתטית.

## תקציר העלילה
הנסיכה דאלה (קלאודיה קרדינלה) מחזיקה ברשותה יהלום יקר בשם "הפנתר הוורוד" שדמות פנתר משתקפת לעיני המתבונן בו. היהלום ניתן לה בילדותה על ידי אביה המהראג'ה בהיותה ילדה. לאחר שאביה הודח היא נאלצה לגלות מארצה ביחד עם היהלום שהשליט החדש דורשים שתחזיר.

היא נמצאת בעיירה קורטינה ד'אמפצו שם נמצא גם מפקח המשטרה ז'אק קלוזו (פיטר סלרס) המנסה ללכוד גנב המכונה "פנטום" העוסק בגנבת תכשיטים יקרים ומשאיר במקום כפפה לבנה עם הסמל P.

הגנב למעשה הוא פלייבוי אנגלי בשם לורד לייטון (דייוויד ניבן) המשתף פעולה עם אחיינו האמריקני ג'ורג' (רוברט וגנר) ועם סימון, אשתו של קלוזו (קפוסין) אתה יש לו גם רומן אהבה.

לייטון מתחיל לחזר אחרי הנסיכה כדי להיות קרוב ליהלום היקר אך היא מתייחסת אליו בחשדנות. דאלה מארגנת נשף מסכות בווילה שלה ברומא אליו מוזמנים לייטון ואחיינו וכן המפקח קלוזו שמבריח פנימה שוטרים מחופשים. לייטון וג'ורג' מצליחים לפתוח את הכספת אך היא ריקה. קלוזו ושוטריו רודפים אחריהם ברחובות רומא עד שהם נתפסים.

מתברר שהנסיכה החביאה את היהלום כדי שתוכל לטעון שהוא נגנב, לקבל את דמי הביטוח ולא להחזיר אותו לשליט החדש.

סימון המאוהבת בלייטון מבקשת מדאלה שתעזור לו. דאלה מחליטה לעזור לו ולהפליל את קלוזו. עורך הדין שואל את קלוזו שאלות הנוטות להפליל אותו. קלוזו מתבלבל ושולף מכיסו ממחטה אליו קשור היהלום היקר שהוכנס לכיס חולצתו. הוא מתעלף ונעצר מיד ולייטון ואחיינו משוחררים. לייטון מרגיע את סימון בכך שהם עומדים לטוס לדרום אמריקה לבצע שם שוד בנוסח הפנטום ואז ישוחרר בעלה.

בינתיים קלוזו מועבר למכונית מעצר כשבדרך מתנפלות עליו נשים המעריצות את ה"פנטום". השוטר מקנא בו ושואל אותו איך ביצע את כל הגנבות שלו. קלוזו מחייך ועונה בחשיבות: "זה לא היה קל."

## קישורים חיצוניים

* 
* קדימון לסרט הפנתר הוורוד (1963), באתר יוטיוב
* השיר "Meglio Stasera" מהסרט, בביצוע פרן ג'פריס, באתר יוטיוב

קטגוריה:סרטי 1963
קטגוריה:סרטים באנגלית
קטגוריה:סרטים מצוירים למחצה
קטגוריה:סרטי קומדיה אמריקאיים
קטגוריה:סרטי יונייטד ארטיסטס
קטגוריה:סרטי פשע אמריקאיים
קטגוריה:סרטים בשימור ספריית הקונגרס
קטגוריה:סרטי הפנתר הוורוד
קטגוריה:סרטי דייוויד ניבן
קטגוריה:סרטי העוסקים במעשי שוד
קטגוריה:סרטי בלייק אדוארדס
דוזנבאים

**דּוּזַנְבָאִים** או **דּוּ-זַנְבָאִים** (שם מדעי: Diplura) היא סדרה בתת-מערכה שש-רגלים, לצד הסדרות חרקים, קפזנבאים וקדם-זנבאים. לעיתים מכונים גם זנבזיפים בעלי שני זיפים. בסדרה מתוארים סביבות 800 מינים, מתוכם כ-70 נפוצים בצפון אמריקה, 12 בריטניה הגדולה ושנים באוסטרליה.

## אקולוגיה
דו-זנבאים נפוצים בקרקעות לחות, תחת מצע עלים או הומוס, אך נראים רק לעיתים רחוקות מפאת גודלם ואורח חייהם התת-קרקעי. יש להם גפי פה נושכות-לועסות, והם ניזונים ממגוון רחב של טרף חי, מת וחומר אורגני. בני המשפחה Japygidae הם בעיקר טורפים ומשתמשים בגנובתנים שלהם כמלקחיים כדי ללכוד את הטרף, כולל קפזנבאים, שווה-רגלאים, מרבי-רגל קטנים, חרקים, זחלים ואפילו דו-זנבאים אחרים, בעוד חברי המשפחה Campodeidae ניזונים מפטריות אדמה, קרדית, קפזנבאים, וחסרי חוליות קטנים אחרים, כמו גם שאריות. מינים בעלי גנובתנים ארוכים הם אוכלי-צמחים.

בדומה לפרוקי רגליים אחרים שאינם חרקים, הדו-זנבאים מתרבים בהפריה חיצונית: הזכר מניח מעל הקרקע עד כ-200 ספרמטופורים בשבוע, כשהם ניצבים על גבעול קטן. הנקבה אוספת את הספרמטופורים אל תוך איבר הרבייה שלה ומפרה בעזרתם את הביצים אשר היא מטילה בסדקים בקרקע. הדו-זנבאים בעלי גלגול חסר, ולכן הנימפה שבוקעת דומה לבוגר אך קטנה ממנו וחסרת איברי רבייה.

## רשימה חלקית של מינים בישראל
משפחה קמפודיים *Campodeidae*
* קומפודאה גלילית *Campodea galilaea*
* קומפודאה אגאית *Eutrichocampa aegea*
משפחה מלקחניים *Japygidae*
*מלקחן אהרוני *Megajapyx aharonii*

## קישורים חיצוניים

* 

## הערות שוליים

קטגוריה:בעלי חיים שתוארו ב-1904
קטגוריה:טקסונים שתוארו בידי קרל יוליוס ברנרד בורנר
קטגוריה:שש-רגלים
המדריך לתזמורת לבני הנעורים

ממוזער|בנג'מין בריטן, 1968
**המדריך לתזמורת לבני הנעורים**, אופוס 34 (באנגלית: **The Young Person's Guide to the Orchestra**) היא היצירה הפופולרית והמפורסמת ביותר של המלחין האנגלי בנג'מין בריטן. היצירה נקראת גם "**וריאציות ופוגה על נושא של פרסל**".

## רקע
בריטן כתב את היצירה בשנת 1945 לסרט שהופק על ידי ה-BBC למטרת חינוך מוזיקלי לילדים. זאת אחת משלוש היצירות המפורסמות בחינוך מוזיקלי לילדים, ביחד עם "קרנבל החיות" של קאמי סן-סנס ו"פטר והזאב" של סרגיי פרוקופייב. בסרט בוצעה היצירה על ידי התזמורת הפילהרמונית של לונדון בניצוחו של מלקולם סרג'נט, ששימש גם בתור קריין המציג את כלי התזמורת. השחקן פיטר יוסטינוב מגיש קריינות בצרפתית בביצוע של היצירה עם תזמורת פריז בניצוחו של איגור מרקביץ'. כיום מבוצעת היצירה לרוב ללא קריין.

היצירה מתחילה בנגינת התזמורת כולה בנעימת הנושא הראשי שנכתבה על ידי הנרי פרסל למחזה "עבדלאזר", או "נקמת הכושי" משנת 1695. לאחר השמעת הנושא בתזמור עשיר של ארבע קבוצות הכלים (כלי נשיפה מעץ, כלי נשיפה ממתכת, כלי מיתר וכלי הקשה) מופיעות 13 וריאציות על ידי כלי התזמורת בתורם וכל כלי משנה את הנושא בהתאם לאפשרויותיו ואופיו.

## סדר הכלים לפי סדר הצגתם ביצירה
### [[כלי נשיפה מעץ]]
*חלילים ופיקולו
*אבובים
*קלרינטים
*בסונים

### [[כלי מיתר]]
*כינורות
*ויולות
*צ'לואים
*קונטרבסים
*נבל

### [[כלי נשיפה ממתכת]]
*קרנות יער
*חצוצרות
*טרומבונים וטובה

### [[כלי הקשה]]
*טימפני
* תוף בס  ומצלתיים
*תוף מרים ומשולש
* תוף סנר  ותיבה סינית 
*קסילופון
*קסטנייטות וגונג
* שוט 

לאחר הצגת הכלים מופיעה הפוגה שבה פותחים הכלים בזה אחר זה בסדר הקודם בנושא הפוגה. לבסוף, כאשר כל הכלים מנגנים את הפוגה, מצטרפים אליהם כלי הנשיפה ממתכת בנגינת הנעימה של פרסל.

## קישורים חיצוניים

* 
* בי.בי.סי, "סיפורים מהחמשה - האזנה למדריך לתזמורת לבני הנעורים", היסטוריה והסברים (באנגלית)
* יוטיוב, מדריך לתזמורת לבני הנעורים, התזמורת הפילהרמונית הישראלית בניצוח להב שני
* [יוטיוב, מדריך לתזמורת לבני הנעורים, עם הסברים של [פיטר פירס]] והצגה גרפית של הכלים

קטגוריה:יצירות במוזיקה קלאסית
קטגוריה:מוזיקה של המאה ה-20
קטגוריה:יצירות משנת 1945
קטגוריה:מוזיקה לילדים
יחסי סן מרינו – קוסובו

**יחסי סן מרינו-קוסובו** הם היחסים הדיפלומטיים שבין **[[סן מרינו|הרפובליקה המרוממת של סן מרינו]]** לבין **[[קוסובו|הרפובליקה של קוסובו]]**.

## היסטוריה
סן מרינו הייתה המדינה ה-40 בעולם להכיר בעצמאותה של קוסובו ב-12 במאי 2008 שלושה חודשים לאחר שכנתה איטליה (21 בפברואר 2008).

סן מרינו כוננה את יחסיה עם קוסובו ביום חמישי, 3 במאי 2012 ברומא. היחסים כוננו באופן טקסי ולכבוד הטקס מונו שני שגרירים, כל אחד למדינה השנייה, קפטן המחוז של סן מרינו מינה את דנאלה רוטונדרו ושר החוץ הקוסוברי מינה את אלבר פרנקאג'. אמנת כינון היחסים כללה גם הסכם למניעת כפל מס בין שתי המדינות.

## ייצוג
* קוסובו אינה מיוצגת בסן מרינו בשום דרג, הן בדרג השגרירות והן בדרג הקונסולרי. השגרירות המייצגת של קוסובו לסן מרינו היא זו שנמצאת ברומא, בירת איטליה.
* סן מרינו אינה מיוצגת בקוסובו בשום דרג, הן בדרג השגרירות והן בדרג הקונסולרי.

## הערות שוליים

קטגוריה:ערכים ללא קטגוריות פיזיות - יחסי חוץ
מערכת (עיבוד אותות)

בעיבוד אותות, **מערכת** היא תהליך שבו אותות כניסה משתנים או גורמים לתגובה פנימית במערכת, שכתוצאה ממנו נוצרים אותות יציאה מסוימים. מערכת מיפוי כניסה יציאה (Input Output Map) היא מערכת שמבצעת מיפוי כלשהו בין מרחב אותות כניסה X לבין מרחב אותות יציאה Y, בצורת \Phi:X \rightarrow Y .
למושג המערכת חשיבות גדולה בעיבוד אותות, תורת הבקרה ועוד, בהם היא מהווה ייצוג מתמטי של מערכת פיזיקלית, כאופרטור הפועל על אות כניסה ומחזיר אות יציאה.

## סיווג מערכות
נהוג לסווג מערכות שונות לקטגוריות שונות לפי אופי הכניסה והמוצא
* לפי מספר הכניסות והיציאות:
:: **מערכת SISO** - מערכת בעלת כניסה יחידה ומוצא יחיד (single input single output).
:: **מערכת MIMO** - מערכת בעלת כניסות מרובות ומוצאים מרובים (multiple input multiple output).
* לפי אופי המשתנה הבלתי תלוי בפונקציות (למשל, זמן):
:: **מערכת בזמן רציף** - מערכת בה אותות הכניסה והמוצא הם פונקציות הפועלות על ציר זמן רציף.
:: **מערכת בזמן בדיד** - מערכת בה אותות הכניסה והמוצא הם פונקציות הפועלות על ציר זמן בדיד.
:: **מערכת היברידית** - מערכת בה אחד האותות הוא בזמן רציף והשני בזמן בדיד.

## תכונות של מערכות
# **[[מערכת ליניארית]]:** מערכת \Phi בה מתקיים עבור כל זוג אותות כניסה x_1,x_2 \in X וזוג קבועים c_1,c_2 
#::\Phi[c_1x_1+c_2x_2](t) = c_1\Phi[x_1](t)+c_2\Phi[x_2](t)
#:כלומר, תגובת המערכת לצירוף ליניארי של אותות כניסה היא צירוף זהה של תגובות המערכת לכל אחד מהאותות בנפרד.
# **חוסר זיכרון:** מערכת נקראת חסרת זיכרון אם לכל זמן t, תגובת המערכת בזמן זה תלויה בערך הכניסה בזמן t בלבד.
# **מערכת סיבתית:** מערכת שבכל זמן t_0 תלויה רק באות שנכנס באותו הזמן ובזמנים שקדמו לו t\le t_0.
# **מערכת בלתי תלויה בזמן:** מערכת שהפעלתה בכל זמן תתן את אותה תוצאה, כלומר שהמערכת תלויה באות שנכנס בזמן מסוים, אך אין תלות במהו הזמן שבו נכנס האות.
# **יציבות של מערכת:** נהוג להגדיר בתור יציבות BIBO, שעבור אות כניסה סופי (חסום) מחזירה אות יציאה סופי.

## ראו גם
* עיבוד אותות
* עיבוד אותות ספרתי

## הערות שוליים

קטגוריה:מערכות
קטגוריה:עיבוד אותות
קטגוריה:תורת הבקרה
2018 03
אלארד פאלם ביץ'

**Allard Palm Beach** (באנגלית: **Allard Palm Beach**) היא מכונית רודסטר קטנה, 2 מושבים, מתוצרת יצרנית הרכב הבריטית **Allard Motor Company Limited **  אשר יוצרה בין השנים 1952–1958.

סך הכול יוצרו 74 יחידות (סדרה ראשונה).

## סדרות "אלארד פאלם ביץ'"
* סדרה ראשונה (Mark I) – יוצרה בין השנים 1952–1955
* סדרה שנייה (Mark II) – יוצרה בין השנים 1956–1958

## תמונות

קובץ:Allard Palm Beach MKI 1953.jpg | "אלארד פאלם ביץ'", שנת 1953
קובץ:1956 Allard Palm Beach 21Z.jpg | "אלארד פאלם ביץ'", שנת 1956
קובץ:Allard Palm Beach 21Z front.jpg | "אלארד פאלם ביץ'", סדרה ראשונה
קובץ:1953 Allard Palm Beach photographed June 2008.jpg | "אלארד פאלם ביץ'", שנת 1953
קובץ:Allard Palm Beach Mk. I Roadster 1953 Interieur.JPG | "אלארד פאלם ביץ'", סדרה ראשונה – מבט לתא הנהג


קובץ:1959 Allard Palm Beach Mark II rear.jpg | "אלארד פאלם ביץ'", סדרה שנייה, שנת 1959
קובץ:1959 Allard Palm Beach Mk II.jpg | "אלארד פאלם ביץ'", סדרה שנייה, שנת 1959


## ראו גם
* אלארד קליפר
* אלארד M
* אלארד P1
## לקריאה נוספת
* "אלארד פאלם ביץ'", bringatrailer.com

## קישורים חיצוניים

## הערות שוליים

קטגוריה:מכוניות קבריולה
קטגוריה:דגמי מכוניות שהושקו ב-1952
קטגוריה:מכוניות בריטיות
פאלם ביץ'
יורם יעקבסון

**יורם יעקבסון** (27 בנובמבר 1944 – 16 באפריל 2017) היה מבכירי חוקרי הקבלה והחסידות ומחבר ספרים פופולריים בתחומים אלו.

## ביוגרפיה
נולד בחיפה למרגלית (מרגרטה) ומשה (פרידריך) יעקבסון שעלו לארץ ישראל מגרמניה חודשים ספורים אחרי ליל הבדולח. למד בתיכון ליאו בק בחיפה. משנת 1963 למד ספרות עברית אצל גרשום שלום ושפה וספרות ערבית אצל מאיר יעקב קיסטר באוניברסיטה העברית. בשנת 1967 סיים בהצטיינות תואר בוגר.

את לימודיו לתואר שני עשה במסגרת מסלול התמחות בקבלה וחסידות בחוג לספרות עברית. פרופ' קיסטר, אשר ראה בו בן טיפוחיו במגמת מזרחנות, ביכה את לכתו בשל נהייתו אחר המיסטיקה היהודית.

בהמשך עבר יעקבסון למסלול הישיר לדוקטורט והיה לתלמידו של ישעיהו תשבי, שהנחה אותו בכתיבת עבודת הדוקטורט שלו, "תורת הגאולה של ר' מרדכי דאטו", אותה סיים ב-1983 בהצטיינות יתירה, אגב הוראת קבלה, חסידות וספרות מוסר יהודית במוסדות אקדמיים שונים, בהם האוניברסיטה העברית, אוניברסיטת בן-גוריון וקורס באוניברסיטה המשודרת.

בשנת 1984 התפרסם ספרו הראשון, "מקבלת האר"י עד החסידות", בהוצאת האוניברסיטה המשודרת ובשנת 1985 יצא ספר ההמשך, באותה הוצאה, "תורתה של החסידות".

במהלך שנות ה-80 של המאה ה-20 עבר יעקבסון ללמד באוניברסיטת תל אביב, בשנת 1988 קיבל בה דרגת מרצה בכיר ובין השנים 1997–2006 שימש חבר בוועדת הדוקטורנטים של בית הספר למדעי היהדות וראש המדור לקבלה וחסידות. בשנת 2014 פרש מהאוניברסיטה.

שהה בשבתונים כפרופסור אורח באוניברסיטת הרווארד בקיימברידג', ביוניברסיטי קולג' בלונדון, באוניברסיטת פוטסדאם, בגרמניה, באוניברסיטה היגלונית בקרקוב ובאוניברסיטת בולוניה באיטליה.

יורם יעקבסון נישא פעמיים והיה אב לארבעה. הוא הלך לעולמו בביתו שבמודיעין בגיל 72. הובא לקבורה בבית העלמין בעיר.

## כתביו
### ספרים
* מקבלת האר"י ועד החסידות, האוניברסיטה המשודרת, 1984
* תורתה של החסידות, האוניברסיטה המשודרת, 1985
* בנתיבי גלויות וגאולות: תורת הגאולה של מרדכי דאטו, מוסד ביאליק, 1996
* אמת, אמונה וקדושה: אסופת מאמרים בקבלה וחסידות, אדרא, 2018

### מאמרים
* 

## קישורים חיצוניים

* העולם כדרמה רצופת משברים - שיחה על קבלה עם ד"ר יורם יעקבסון (1984), **מחשבות** 53
* ראיון עם יורם יעקבסון בביתו שבמודיעין (2012), Garten des Gedenken 
* הסרטה של ערב ההשקה לכבוד צאת הספר 'אמת, אמונה וקדושה: אסופת מאמרים בקבלה וחסידות' במלאת שנה ללכתו, באתר YouTube
* 

## הערות שוליים

קטגוריה:חוקרי קבלה
קטגוריה:חוקרי חסידות
קטגוריה:בעלי תואר דוקטור מהאוניברסיטה העברית בירושלים
קטגוריה:סגל אוניברסיטת תל אביב: פילוסופיה יהודית, ספרות חז"ל וקבלה
קטגוריה:בוגרי מרכז חינוך ליאו באק
קטגוריה:ישראלים שנולדו ב-1944
קטגוריה:ישראלים שנפטרו ב-2017
קטגוריה:אישים הקבורים בבית העלמין מודיעין
ג'אפר צ'לבי

**נישאנג'י טג'יזאדה צ'אפר צ'לבי** הידוע בקיצור כ**ג'אפר צ'לבי** (בטורקית: Nişancı Tâcı-Zâde Câ'fer Çelebi;  1459, אמסיה - 18 באוגוסט 1515, אסטנבול) היה פקיד בכיר ומשורר טורקי עו'תמאני שכתב שירת דיואן ומסנווי, בשפות הטורקית ופרסית.

## ביוגרפיה
ג'אפר צ'לבי נולד באמסיה בשנת 1459. אביו טג'י בק שימש כמזכיר אישי לנסיך באיזיט שהיה לימים הסולטן העו'תמאני באיזיט השני. ג'אפר למד בהתחלה אצל אביו ואצל מלומדים אחרים באמסיה. אחר כך, יחד עם אחיו, סאדי, במדרסות חשובות בעיר ברוסה. עשה קריירה תאולוגית והוסמך כמורה "מידריס". את משרתו הראשונה קיבל בסימאב, במערב אנטוליה, אחר כך עבר לאדירנה ואחרי 1492 לימד במדרסת מהמוט צ'לבי באיסטנבול. בשנת 1497 או 1498 באיזיט השני מינה אותו ל"נישאנג'י" -של המועצה האימפריאלית ראש השלכת הסולטן, וכן "קזאסקרין" - "שופט צבאי" עם סמכויות של קאדי עליון.
נגרר למאבק הכוח בין שייחזאדה אהמט ואחיו סלים, לימים הסולטן סלים הראשון. אחרי מרד היניצ'רים בשנת 1511 פוטר מתפקידו הממשל.
ג'אפר נחשד בהמרדה בקרב הצבא והוצא להורג בשנת 1515, מיד אחרי שובו של סלים הראשון ממסע צבאי באיראן. כל עוד הוא עצור נדרש על ידי סולטן לפסוק את דינו של אדם שהמריד נגד הסולטן. תשובתו הייתה "אם זה הוכח, אז העונש הוא הוצאה להורג". הסולטן השיב לו שגזר לעצמו את דינו.

נודע כמחבר שירים בסוגת "מסנווי".

## יצירות
**Hevesname*
**Mahruse-i İstanbul Fetihnamesi*
**Münşeat*
* אוסף שירי דיוואן בטורקית ובפרסית

## לקריאה נוספת
* 1978 Aurel Decei *Istoria Imperiului Otoman până la 1656*, Editura științifică și enciclopedică, București 

## קישורים חיצוניים

* באתר על הספרות הטורקית  
* באנציקלופדיית האסלאם בריל 2016 Christine Woodhead - Cafer Çelebi
* ביוגרפיה מאת Șahamettin Kuzucular באתר טורקי לספרות ואמנות, 4.7.2015

## הערות שוליים

קטגוריה:משוררים טורקים
קטגוריה:אנשי צבא עות'מאנים
קטגוריה:משוררים באימפריה העות'מאנית
קטגוריה:אישים שהוצאו להורג באימפריה העות'מאנית
קטגוריה:שופטים
קטגוריה:ילידי 1459
קטגוריה:נפטרים ב-1515
דור ג'אן

**דור ג'אן** (נולד ב-16 בדצמבר 1994) הוא כדורגלן ישראלי המשחק בעמדת החלוץ בקבוצת הפועל עירוני ראשון לציון.

## קריירה
ג'אן התחיל לשחק כדורגל במחלקת הנוער של מכבי תל אביב, וב-9 במאי 2012 שיחק את משחקו הראשון בקבוצה הבוגרת של המועדון, בהפסד 3–4 לבני יהודה תל אביב, בו גם הבקיע את שערו הראשון בקריירה. ג'אן שותף במשחק נוסף בסוף עונת 2011/2012, ובעונה שלאחר מכן המשיך לשחק בקבוצת הנוער. בעונת 2013/2014 שותף בשמונה משחקים בליגת העל כמחליף.

ב-22 בספטמבר 2014 הושאל ג'אן לעירוני קריית שמונה, במדיה שיחק ב-11 משחקים, מתוכן אחת בהרכב הפותח, ובינואר  עזב את הקבוצה והושאל להפועל פתח תקווה, במדיה שיחק ב-3 משחקים וכבש שער אחד, ובתום עונת 2014/2015 ירד עמה לליגה הלאומית.

ב-19 ביולי 2015 הושאל ג'אן להפועל עכו, במדיה שיק 9 פעמים כמחליף בליגת העל, ובינואר  הושאל לבית"ר תל אביב רמלה מהליגה הלאומית, במדיה כבש שלושה שערים ב-15 הופעות עד תום עונת 2015/2016. ג'אן המשיך בקבוצה גם בעונת ב2016/2017, ובמהלכה הבקיע 16 שערים ב-34 משחקי ליגה והיה מלך שערי הקבוצה. בתחילת העונה לאחר מכן כבש עשרה שערי ליגה עד שעבר ב-10 בינואר 2018 למועדון ספורט אשדוד, שם שיחק תחת הדרכתו של המאמן עמיר תורג'מן שאימן אותו בנוער של מכבי תל אביב ובבית"ר תל אביב רמלה, ועד תום עונת 2017/2018 כבש שער אחד ב-15 הופעות בליגת העל.

ב-29 ביולי 2018 חתם ג'אן בבני יהודה תל אביב במסגרת עסקת העברתו של מאור קנדיל למכבי תל אביב. ב-2 בספטמבר 2018 כבש את שערו הראשון במועדון, בתיקו 2–2 מול מכבי פתח תקווה. בסך הכל כבש שבעה שערים ב-33 משחקים בליגת העל בעונת 2018/2019, בנוסף לחמישה שערים בגביע המדינה בו זכה עם הקבוצה, לאחר שכבש במשחק הגמר מול מכבי נתניה והוסיף שער בבעיטות ההכרעה.

ב-1 ביולי 2020 כבש את השלושער הראשון שלו בליגת העל מול הפועל רעננה בניצחון 0–4 של הכתומים. משחק זה נעל את עונת 2019/2020 בה סיים כמלך השערים של קבוצתו עם מאזן של 10 שערים בליגת העל. השלושער שכבש היה השלושער היחידי שנכבש בליגת העל בעונה זו.

ב-5 באוקטובר 2020, ג'אן חתם בפאסוש די פריירה מליגת העל בפורטוגל.

ב-18 באוקטובר ערך הופעת בכורה בניצחון קבוצתו פאסוש די פריירה 1–2 על סנטה קלרה. ב-30 באוקטובר כבש שער בכורה בניצחון 2–3 של פאסוש על פורטו.

ב-18 ביולי 2021 הושאל למכבי פתח תקווה לעונה אחת, אלא שכבר בשלבי ההכנה לעונה קרע ג'אן את הרצועה הצולבת ונזקק לניתוח, ולמעשה לא שב לשחק עד לתום העונה.

ב-5 בספטמבר 2022 חזר לתקופה שנייה במועדון ספורט אשדוד. ב-3 בינואר 2023 חתם בהפועל ירושלים ושיחק את משחקו הראשון במשחק הדרבי הירושלמי ב-7 בינואר 2023. ב-14 ביוני 2023 חתם בהפועל חדרה. ב-9 בינואר 2024 חתם במכבי הרצליה. ב-26 ביוני 2024 חתם בהפועל עירוני ראשון לציון.

## תארים
; מכבי תל אביב
* אליפות (1): 2013/2014
; בני יהודה תל אביב
* גביע המדינה (1): 2018/2019

## קישורים חיצוניים

## הערות שוליים

קטגוריה:כדורגלנים ישראלים
קטגוריה:חלוצי כדורגל ישראלים
קטגוריה:ראשון לציון: כדורגלנים
קטגוריה:כדורגלני מכבי תל אביב
קטגוריה:כדורגלני עירוני קריית שמונה
קטגוריה:כדורגלני הפועל פתח תקווה
קטגוריה:כדורגלני הפועל עכו
קטגוריה:כדורגלני בית"ר תל אביב רמלה
קטגוריה:כדורגלני מועדון ספורט אשדוד
קטגוריה:כדורגלני בני יהודה תל אביב
קטגוריה:כדורגלני פאסוש די פריירה
קטגוריה:כדורגלני מכבי פתח תקווה
קטגוריה:כדורגלני מכבי הרצליה
קטגוריה:כדורגלני הפועל ראשון לציון
קטגוריה:כדורגלנים ישראלים בפורטוגל
קטגוריה:ישראלים שנולדו ב-1994
Big in Japan

"**Big in Japan**" (בעברית: "**גָּדוֹל בְּיַפָּן**") הוא סינגל של להקת הסינת'-פופ הגרמנית אלפאוויל, שנכלל באלבום הבכורה שלה, *Forever Young*. הוא זכה להצלחה במדינות רבות, לרבות בממלכה המאוחדת בה הגיע למקום השמיני במצעד של המדינה.

"Big in Japan" הגיע למקום הראשון במצעד שירי הדאנס קלאב בדצמבר 1984.

## רקע
שם השיר בא מן הביטוי "Big in Japan" ששימש לתיאור להקות מערביות שזוכות להצלחה גדולה ביפן, אך מקבלות תשומת לב מעטה בארצות מוצאן. ב-1986 טען מריאן גולד כי הוא קנה אלבום של להקה בריטית לא ידועה שנקרא *Big in Japan*. הוא הסביר כי כוונת הביטוי היא ש"אם אינך זוכה להכרה מהסביבה הקרובה, אתה יכול להצליח במקום אחר. יפן מספיק רחוקה. הביטוי הזה מתאים לסיפור על זוג האוהבים בשיר שמנסה להיגמל מהרואין, ומדמיין כמה נפלא יהיה לאהוב מבלי שיצטרכו את הסם. לכן השתמשתי בו בפזמון של השיר".

את הווידאו קליפ של השיר ביים דיטר מאייר. במשך השנים הוציאה הלהקה גרסאות נוספות לשיר, ואמנים אחרים הוציאו אף הם גרסאות כיסוי לשיר, בהם להקת גואנו אפס בשנת 2000.

## מיקומי שיא

## נתוני מכירות

## גרסתה של סנדרה

בשנת 1984, הקליטה הזמרת-יוצרת הגרמנייה סנדרה את "Big in Japan" בגרסה מחודשת, בשפה הגרמנית בשם "Japan Ist Weit". גרסתה של סנדרה הופצה כסינגל רשמי באותה השנה, בהוצאת חברת התקליטים וירג'ין רקורדס. עם זאת, הוא לא נכלל באף אלבום אולפן שהוציאה.

השיר הופק על ידי בעלה לעתיד מיכאל קרצו והיה הניסיון הראשון של סנדרה כאמנית סולו שעזבה את שלישיית ערבסקה.

### רקע
בשנת 1976, הוציאה סנדרה את סינגל הבכורה שלה, "Andy mein Freund", שלא זכה להצלחה משמעותית. לאחר מכן, הוחלט כי תעזוב את שלישיית ארבסקה בה הייתה חברה. בעקבות כך, ניסתה כוחה כאשר הקליטה את הלהיט הבין-לאומי "Big in Japan" בגרסה בשפת האם שלה, גרמנית. הניסיון הוביל לכך שהיא פגשה את מיכאל קרצו, שלימים הפך לבעלה, אשר הפיק וכתב לה את מרבית השירים והאלבומים שהוציאה במהלך הקריירה המוזיקלית שלה. השיר הופץ בפורמטים שונים במטרה לעזור בקידום שלו.

בשנת 2016 הוציאה סנדרה את מארז התקליטורים *[[The Very Best of Sandra]]* בו נכלל "Japan Ist Weit".

### הצלחה מסחרית
מספר עשורים לאחר יציאתו המקורית, עלה השיר לרשת הזרמת המדיה ספוטיפיי שם צבר למעלה מחמישה מיליון השמעות בסך הכול.

### היסטוריית יציאות לאור

## קישורים חיצוניים

## הערות שוליים

קטגוריה:סינגלי בכורה מ-1984
קטגוריה:סינגלים מ-2000
קטגוריה:אלפאוויל
קטגוריה:שירי סנדרה
קטגוריה:שירים באנגלית
קטגוריה:שירים בגרמנית
קטגוריה:שירים שהופקו על ידי מיכאל קרצו
קטגוריה:שירים על יפן
קטגוריה:שירי סינת'-פופ
קטגוריה:סינגלים שהגיעו למקום הראשון בגרמניה
קטגוריה:סינגלים שהגיעו למקום הראשון בשוודיה
קטגוריה:סינגלים שהגיעו למקום הראשון בשווייץ
קטגוריה:סינגלים שהגיעו למקום הראשון במצעד אירופה הוט 100
קטגוריה:סינגלים בהוצאת וורנר מיוזיק גרופ
כראמיה

ממוזער
**כַּרַאמִיַה** (בערבית: **كرّاميّه**). זרם באסלאם, אשר צמח ושגשג במזרח ובמרכז העולם האסלאמי, ובעיקר במחוזות איראן, החל מהמאה ה-9, ועד לפלישה המונגולית במאה ה-13.

הזרם נוסד על ידי אבו עבדאללה מוחמד בן כראם, אשר היה איש דת פופולרי מאוד במאה ה-9 בח'וראסן.

## דוקטרינה
הדוקטרינה של הכראמיה מורכבת הן מאנתרופומורפיזם והן מפרשנות מילולית של המקורות. אבן כראם טען שאללה הוא ישות בעלת גוף, אשר מוגבל לכיוונים מסוימים כאשר הוא בא במגע עם כס המלכות. האמונה הזאת נדחתה על ידי אנשי הדת המוסלמים.

אבן חג'ר אף אמר על זרם הכראמיה, "הם האמינו שאללה הוא גוף אשר יושב על כס מלכות, נוגע בו ונח עליו, ואז יורד בכל לילה במהלך השליש האחרון של הלילה אל החלק התחתון של השמיים, ואז בבוקר חוזר למקומו".

כמו כן, האמינו הכראמיה בשני מלאכים, בשם מונכר ונכיר, אשר מהווים מעין שני מלאכים שומרים אשר ניצבים לצידו השמאלי ולצידו הימני של האדם.

בנוסף לכך, האמינו הכראמיה שהעולם הוא הנצחי, ושכוחו של אללה מוגבל.

כל התפיסות הללו נדחו על הסף על ידי רוב התאולוגים המוסלמים, ולבסוף הדוקטרינה הזאת חדלה מלתפוס חלק בעולם האסלאמית.

יתר על כך, תפעלו הכראמיה מרכזים דתיים, כמו מקדשים או אף מנזרים, ועודדו פרישה והתבודדות.

## הערות שוליים

קטגוריה:מושגים באסלאם
אוניברסיטת גונזגה

**אוניברסיטת גונזגה** (באנגלית: **Gonzaga University**) היא אוניברסיטה פרטית קתולית בעיר ספוקיין שבמדינת וושינגטון בארצות הברית. האוניברסיטה נוסדה על ידי הישועים ב-1887 וקרויה על שמו של הקדוש אלויסיוס גונזגה. האוניברסיטה מדורגת במקום הרביעי בדירוג האוניברסיטאות המקומיות של US News and World Report. קמפוס האוניברסיטה משתרע על פני 131 אקרים של כרי דשא על גדות נהר ספוקיין וכולל 105 מבנים.

## היסטוריה
ב-1880 פעלה בצפון ארצות הברית (בשטחי מונטנה, איידהו ומדינת וושינגטון של היום) משלחת מיסיונרית בראשותו של כומר איטלקי ישועי. המשלחת נועדה לפעול בקרב שבטים אמריקאים ילידים באזור, אך אט-אט החלה לספק שירותי דת, חינוך ורווחה גם למתיישבים שהגיעו לאזור מן החוף המזרחי. מרכזה של המשלחת היה בספוקיין ושם החלה להקים מרכז חינוכי אזורי שכלל בית ספר על קרקע ליד מפלי ספוקיין שנרכשה מחברת הרכבות נורת'ן פסיפיק. המתיישבים ביקשו מהישועים להקים במקום קולג' שימשוך לעירם החדשה סטודנטים מכל רחבי המערב ויהפוך אותה למרכז לימודי ורוחני. הקמת המוסד החלה ב-1883 והוא נחנך ב-17 בספטמבר 1887 עם שבעה סטודנטים. ב-1911 נחנכה הכנסייה המרכזית, כנסיית סנט אלויסיוס (St. Aloysius Church). ב-1912 נחנך בית הספר למשפטים. בית הספר למנהל עסקים נחנך ב-1921 ובית הספר לחינוך ב-1928. נשים התקבלו למוסד החל מ-1948.

## התחום האקדמי
האוניברסיטה מציעה 73 תחומי לימוד לתואר בוגר, 23 תחומים לתואר מוסמך ומעניקה תואר דוקטור בארבעה. האוניברסיטה נחלקת לשישה בתי-ספר וקולג'ים:
* קולג' לאמנויות ומדעים (College of Arts and Sciences)
* בית ספר למנהל עסקים (School of Business)
* בית ספר לחינוך (School of Education. תוכנית הבוגר של בית הספר מדורגת במקום השלישי במערב ארצות הברית.
* בית ספר להנדסה ומדע יישומי (School of Engineering & Applied Science). תוכנית הבוגר של בית הספר מדורגת במקום ה-19 בארצות הברית.
* בית ספר לפיזיותרפיה וסיעוד (School of Nursing and Human Physiology). תוכנית הכשר לאחיות להרדמה מדורגת במקום ה-18 בארצות הברית.
* בית ספר ללימודים מקצועיים (School of Professional Studies)
* בית ספר למשפטים (School of Law)

## ספורט
250px|ממוזער|שמאל|ספייק הבולדוג

האוניברסיטה נמצאת במחלקה הראשונה (Division I) של התאחדות ספורט הקולג'ים הלאומי (NCAA) בתחומים כדורסל, בייסבול, כדורגל (Soccer) וטניס לגברים ולנשים. קבוצות הספורט של האוניברסיטה נקראות "הבולדוגים" (Bulldogs או Zags). צבעיה הם כחול, אדום ולבן. הסמל והקמע של קבוצות הספורט הוא בולדוג בשם ספייק (Spike the Bulldog).

## קישורים חיצוניים

* 

* 

## הערות שוליים

גונזגה
קטגוריה:מדינת וושינגטון
קטגוריה:מדינת וושינגטון: ספורט
גונזגה
גונזגה
קטגוריה:ישועים
הומלוצפל

**הומלוצפל** (שם מדעי: *Homalocephale*) הוא סוג של דינוזאור ממשפחת פכיצפלוזאוריים שחי לפני 80 מיליון שנה. מאובניו התגלו בערבות מונגוליה על ידי החוקרות הלצ'קה אוסמולסקה וטרזה מריאנסקה ותוארו ב-1974.

## מאפיינים
משמעות שמו של דינוזאור זה היא ראש שטוח. אורכו של ההומלוצפל הגיע ל-1.8 מטר והוא היה הולך על שתיים זריז שדמה לפכיצפלוזאורוס אך היה בעל כיפה שטוחה וקרנית יותר עם זיזים קטנים וכן כמה זיזים לצד הלחיים. היה לו מקור קטן איתו הוא תלש צמחייה מהקרקע. זיזיו הגנו עליו כשהוא נלחם ביריבים על שטח ונקבות.

סוג זה קרוב מאוד לסוג פרנוצפל (Prenocephale) ובעבר חשבו שהם שייכים לאותו סוג.

## בתרבות
ההומלוצפל מופיע בסדרה פלאווורלד ובמשחקי המחשב Jurassic Park: Operation Genesis, פארק היורה 3: בניית פארק, Jurassic World Evolution וJurassic World Evolution 2.

## קישורים חיצוניים

קטגוריה:פכיצפלוזאוריים
קטגוריה:דינוזאורים שחיו בקרטיקון עליון באסיה
קטגוריה:טקסונים שתוארו בידי הלצ'קה אוסמולסקה
קטגוריה:טקסונים שתוארו בידי טרזה מריאנסקה
קטגוריה:מאובני טקסונים שתוארו ב-1974
דנה וינטר

**דנה וינטר** (באנגלית: **Dana Wynter**; 8 ביוני 1931 – 5 במאי 2011) הייתה שחקנית קולנוע וטלוויזיה בריטית-אמריקאית.

## קורות חיים
נולדה בברלין לאב שהיה כירורג. בילדות עברה לגור עם אביה בממלכה המאוחדת ובדרום אפריקה שם החלה בלימודי רפואה באוניברסיטת רודס בעיר גרהמסטאון. היא הייתה שם סטודנטית יחידה בין 150 גברים.

כבר בגיל צעיר נמשכה למשחק. לאחר שנת לימודים, חזרה לממלכה המאוחדת והחלה להופיע בתפקידים קטנים בסרטים.

לאחר מכן עברה לניו יורק והחלה להופיע בתיאטרון ובסדרות טלוויזיה.

ב-1955 התפתחה הקריירה שלה לאחר שהוחתמה על חוזה בחברת פוקס המאה ה-20. ב-1955 זכתה בפרס גלובוס הזהב לשחקן צעיר על משחקה בסרט "The View from Pompey's Head" לצידו של ריצ'רד איגן.

הסרט שפרסם אותה היה סרט אימה של המדע הבדיוני, "פלישת חוטפי הגופות" (1956), בו הופיעה בתפקיד בקי דריסקול.
ב-1956 כיכבה לצידם של רוברט טיילור וריצ'רד טוד בסרט "השישה ביוני".

ב-1957 השתתפה בסרט "דבר של ערך" לצידו של רוק הדסון.

ב-1958 כיכבה בסרט "Fräulein" לצידו של מל פרר.

ב-1960 כיכבה לצידו של קנת' מור בסרט "להטביע את הביסמרק!".

ב-1961 כיכבה לצידו של דני קיי בסרט "על המשמר" ("On the Double"). ב-1970 שיחקה בסרט "נמל תעופה".

ב-1963 כיכבה בסרט "רשימתו של אדריאן מסנג'ר" לצידם של קירק דגלאס וג'ורג' ס. סקוט.

כן הופיעה בסדרות טלוויזיה כמו "מגנום, בלש פרטי" ו"הוואי חמש-אפס".

## חיים אישיים
ב-1956 נישאה לעורך דין גרג בוצר. הם התגרשו ב-1981. ב-1960 נולד בנם מארק.

נפטרה ב-5 במאי 2011 מאי ספיקת לב.

## קישורים חיצוניים

* דירוג 20 סרטים של דנה ווינטר, באתר יוטיוב
* 

## הערות שוליים

קטגוריה:שחקניות קולנוע וטלוויזיה אנגליות
קטגוריה:שחקניות קולנוע וטלוויזיה אמריקאיות
קטגוריה:שחקני קולנוע וטלוויזיה אמריקאים
קטגוריה:אמריקאיות שנולדו ב-1931
קטגוריה:אמריקאים שנולדו ב-1931
קטגוריה:אמריקאיות שנפטרו ב-2011
קטגוריה:אמריקאים שנפטרו ב-2011
החלטה 243 של מועצת הביטחון של האו"ם

**החלטה 243 של [[מועצת הביטחון של האו"ם]]** היא החלטה של מועצת הביטחון של האו"ם שהתקבלה ב-12 בדצמבר 1967, לאחר שבחנה את בקשת הרפובליקה העממית של דרום תימן לחברות באו"ם. ההצעה זכתה לתמיכה של 15 החברות במועצת הביטחון ונתקבלה פה אחד. דרום תימן הצטרפה כחברה ה-123 באו"ם.

## רקע
שתי קבוצות לאומניות בדרום תימן פתחו במאבק נגד השלטון הבריטי, כאשר תעלת סואץ נסגרה ב-1967 על ידי נשיא מצרים גמאל עבד אל נאצר, החלו הבריטים לסגת מהאזור. דרום תימן זכתה לעצמאות כרפובליקה העממית של דרום תימן ב-30 בנובמבר 1967.

## קישורים חיצוניים
* [ניסוח ההחלטה](https://undocs.org/S/RES/243(1967))

243
קטגוריה:תימן: היסטוריה
243
243
חובה כחולה

**חובה כחולה** (שם מדעי: *Eupodotis caerulescens*) היא מין של עוף מדבר ממשפחת החובתיים. היא חיה רק בלסוטו שבאפריקה הדרומית.
## מאפיינים
אורכה של החובה 52-60 ס"מ ומשקלה 1.2-1.6 ק"ג. היא בעלת צבעים אפורים-כחולים על בטנה וחזה, מהם קיבלה את שמה. הכנפיים כתומות ובקצוות זהובות והראש לבן ומוקף ברצועות שחורות. המקור ורוד וקטן. קריאות החובה מזכירות קריאות צפרדע.

החובה שוכנת על הקרקע ומחפשת יצורים קטנים וזרעים. היא חיה בערבות, סוואנות, כרי דשא ובקרקעות חקלאיות ואדמות מרעה.

החובה מאוימת על ידי אובדן בית גידולה.

## קישורים חיצוניים

## הערות שוליים

ממוזער|ימין|חובה כחולה עפה

קטגוריה:בעלי חיים שתוארו ב-1820
קטגוריה:טקסונים שתוארו בידי לואי-פייר וייו
קטגוריה:חובתיים
קטגוריה:דרום אפריקה: עופות
קטגוריה:מדבר קלהרי: בעלי חיים
חובה חומה קטנה

**חובה חומה קטנה** (שם מדעי: *Eupodotis humilis*) היא מין של עוף מדבר ממשפחת החובתיים. היא חיה בערבות טרופיות וסובטרופיות ובתות יבשות באתיופיה ובסומליה.
## מאפיינים
זוהי הקטנה שבבני משפחת החובתיים והיא מגיעה לאורך 40 ס"מ ומשקל של 600 גרם. היא דומה לחובת קארו ובעלת נוצות כתומות עם צוואר אפור ורצועה שחורה ליד הלחיים. העיניים צהובות והמקור קטן. הבטן לבנה והרגליים צהובות ובעלות אצבעות חזקות.

החובה חיה על הקרקע ויכולה לרוץ מהר כדי לברוח מאויבים. היא ניזונה מזרעים וחרקים.

חובה זו מאוימת על ידי אובדן השיחיות והערבות בהן היא חיה.

## קישורים חיצוניים

## הערות שוליים

קטגוריה:בעלי חיים שתוארו ב-1856
קטגוריה:טקסונים שתוארו בידי אדוארד בליית
קטגוריה:חובתיים
קטגוריה:אתיופיה: עופות
קטגוריה:סומליה: עופות
קטגוריה:בעלי חיים בקרן אפריקה
אלכסנדרה פבלובנה, הנסיכה הגדולה של רוסיה

**אלכסנדרה פבלובנה, הנסיכה הגדולה של רוסיה** (**Александра Павловна Рома́нова**, 9 באוגוסט 1783 - 16 במרץ 1801) הייתה בתו של פאבל הראשון, קיסר רוסיה, ורעייתו של הארכידוכס יוזף, פלטין הונגריה.

## ביוגרפיה
אלכסנדרה פבלובנה נולדה ב-9 באוגוסט 1783 בסנקט פטרבורג בירת האימפריה הרוסית, לפאבל הראשון, קיסר רוסיה ולסופיה דורותיאה, נסיכת וירטמברג, בתם של פרידריך השני אויגן, דוכס וירטמברג ופרדריקה דורותיאה מברנדנבורג-שוודט. אלכסנדרה בילתה את ילדותה בארמונותיהם המפוארים של הוריה באזור סנקט פטרבורג יחד עם תשעת אחיה ואחיותיה, ביניהם הקיסרים לעתיד אלכסנדר הראשון וניקולאי הראשון. אלכסנדרה קיבלה חינוך מעולה, שכלל בעיקר מוזיקה, ספרות ואמנות, והיה לה קשר חזק במיוחד עם אחותה ילנה פבלובנה, הנסיכה הגדולה של רוסיה (שמתה גם היא בצעירותה). כמו כן היה לה קשר חזק במיוחד עם סבתה יקטרינה השנייה, קיסרית רוסיה, אשר טענה כי אלכסנדרה חכמה באופן מיוחד יותר מאחיותיה.

בשנת 1792 נחתם הסכם אירוסין בין אלכסנדרה לגוסטב הרביעי אדולף, מלך שוודיה, אשר עלה לשלטון לאחר רצח אביו גוסטב השלישי, מלך שוודיה. באוקטובר 1793 הגיע הרוזן סטנבוק לרגל חתונת אלכסנדר הראשון, קיסר רוסיה ולואיזה מבאדן, והחלו שיחות רשמיות בנוגע לנישואין, ואלכסנדרה החלה בלימוד השפה השוודית. באוגוסט 1796 הסדיר קרל, דוכס סדרמאנלנד ביקור לגוסטב אדולף בסנקט פטרבורג כדי להסדיר את נישואיו לאלכסנדרה, אולם, לבסוף כשל ההסדר, בשל סירובו העיקש של גוסטב לאפשר לאלכסנדרה את חופש הפולחן על פי עיקרי אמונתה הפרבוסלבית. אלכסנדרה נפגעה מאוד מביטול האירוסין, וכעבור זמן קצר ספגה מכה נוספת עם מות סבתה יקטרינה השנייה, קיסרית רוסיה. המשא ומתן נמשך כמה חודשים, אולם לבסוף התחתן גוסטב אדולף עם פרדריקה מבאדן, מה שגרם לאמה של אלכסנדרה - סופיה דורותיאה, נסיכת וירטמברג להאשים את כלתה בתככים כלפי חצר המלוכה הקיסרית.

בשנת 1798 הגיעו פרדיננד פרידריך אוגוסט, דוכס וירטמברג ואלכסנדר, דוכס וירטמברג לרוסיה, והם הציעו לרוסיה לכרות ברית עם האימפריה האוסטרית נגד נפוליאון, ועל מנת לחזק את הברית הוחלט על נישואין בין אלכסנדרה והארכידוכס יוזף, פלטין הונגריה, אחיו הצעיר של פרנץ השני, קיסר האימפריה הרומית הקדושה. ב-30 באוקטובר 1799 התחתנו השניים בסנקט פטרבורג (כשאלכסנדרה הייתה רק בת 15), ולאחר מכן נסעו בני הזוג לווינה, אולם שם היא התקבלה בקבלת פנים צוננת על ידי הקיסרית מריה תרזה מנאפולי וסיציליה, אשר התקנאה ביופייה ובתכשיטיה. לאחר שהות קצרה בווינה עברו הזוג להתגורר בהונגריה, שם כיהן בעלה כפלטין הונגריה.

ב-8 במרץ 1801 ילדה אלכסנדרה בת מתה, וכמה שעות לאחר מכן נפטרה אף היא כתוצאה מזיהום לידה. מותה היווה מכה קשה הן למשפחתה, משום שבאותו שבוע גם נרצח אביה פאבל הראשון, קיסר רוסיה, והן לבעלה שנשאר אלמן למשך שנים רבות, ורק בשנת 1815 התחתן עם הרמינה, נסיכת אנהלט-ברנבורג-שאומבורג-הוים, ולאחריה עם מריה דורותיאה, דוכסית וירטמברג.

## אילן יוחסין

## קישורים חיצוניים

* 

קטגוריה:שושלת רומנוב
קטגוריה:נסיכות רוסיות
קטגוריה:ילידות 1783
קטגוריה:נפטרות ב-1801
TV7 (בולגריה)

**TV7** היה ערוץ טלוויזיה בולגרי, שהיה בבעלות קראון מדיה EAD. הערוץ שידר תוכניות בידור, תוכניות טלוויזיה וסרטים. הערוץ היה הערוץ הבולגרי הראשון שעבר לשידור בפורמט מסך רחב 16:9. הערוץ היה זמין ביותר מ-50 ערים ויישובים ברחבי המדינה ובכך היווה רשת הטלוויזיה היבשתית החמישית בתפוצתה בבולגריה ששודרה ללא תשלום.

## היסטוריה
באוגוסט 2007 השיק TV7 שני ערוצים נוספים - Super7 - ערוץ לילדים ואת ערוץ Sport7, שהיה ערוץ ספורט, בשותפות עם מפעילת שירות הטלוויזיה Cabletel עד שנסגרה בשנת 2009. בשנת 2010 שינו הערוצים את האריזה הגרפית שלהם. ב-3 במרץ 2012 השיק הערוץ ערוץ חדשות שנקרא News7.

באביב 2013 השתנה לוח השידורים של הערוץ עם העלאת תוכניות חדשות, אך מאז 2014, עקב קשיים כלכליים רוב התוכניות הפסיקו את שידורן. מאז דצמבר 2015 הופסקו גם שידורי הטלוויזיה עקב התחלת תהליכי דיני חדלות פרעון. כתוצאה מכך ב-1 בפברואר 2016 הפסיק הערוץ להפיק תוכניות מקוריות חדשות עקב פשיטת רגל, והחל לשדר שידורים חוזרים בלבד. הערוץ נסגר רשמית ב-17 בספטמבר אותה שנה לאחר שנשלל ממנו רישיון השידורים שלו על ידי המועצה הבולגרית לתקשורת אלקטרונית.

## גלריה

קובץ:Tv7 oldlogo.gif|סמל הערוץ בין השנים 2005-2010
קובץ:Tv7 new.gif|סמל הערוץ בין השנים 2010-2012
קובץ:Tv7 (Bulgaria) logo (March 2012).jpg|סמל הערוץ מאז 2012 עד סגירתו


## ראו גם
* BNT 1
* BNT 2
* BNT World

## קישורים חיצוניים
* 
* בית המשפט הכריז על פשיטת רגל של TV7
* TV7 ירד מהאוויר

קטגוריה:ערוצי טלוויזיה
קטגוריה:ערוצי טלוויזיה בולגריים
אליזבת, דוכסית וירטמברג

**אליזבת, דוכסית וירטמברג** (**Elisabeth von Württemberg**, 21 באפריל 1767 - 18 בפברואר 1790), הייתה בתו של פרידריך השני אויגן, דוכס וירטמברג ואשתו של פרנץ השני, קיסר האימפריה הרומית הקדושה.

## ביוגרפיה
אליזבת נולדה ב-21 באפריל 1767 בטרפטוב על הרגה שבפרוסיה, לפרידריך השני אויגן, דוכס וירטמברג ולפרדריקה דורותיאה, מרקיזת ברנדנבורג-שוודט, בתם של פרידריך וילהלם, מרקיז ברנדנבורג-שוודט וסופיה דורותיאה, נסיכת פרוסיה. בשנת 1769 עברה המשפחה להתגורר בטירת מונבליאר, הנמצאת ליד העיר בזל שבשווייץ (אז נמצאה בשטחה של דוכסות וירטמברג). מונבליאר נחשבה באותה התקופה למרכז תרבותי ודמויות אינטלקטואליות ופוליטיות רבות נהגו לבקר בטירה.

בשנת 1782 הוזמנה אליזבת על ידי יוזף השני, קיסר האימפריה הרומית הקדושה לחצר הקיסרית בווינה, משום שיועדה לאחיינו פרנץ, ארכידוכס אוסטריה. ב-6 בינואר 1788 התחתנו השניים, ואליזבת שהייתה אהודה על הקיסר שהיה מאוד חולה, האירה את חייו בשנותיו האחרונות. בסוף 1789 נכנסה אליזבת להריון, אולם ההריון היה קשה ומצבה היה עדין מאוד. בליל ה-18 בפברואר 1790, ילדה אליזבת בטרם עת את בתה לודוביקה אליזבת, ארכידוכסית אוסטריה, שחיה רק 16 חודשים, אולם אליזבת עצמה לא שרדה את הלידה, שנמשכה יותר מ-24 שעות ומתה. היא נקברה בקריפטה הקיסרית, בווינה.

## אילן יוחסין

## קישורים חיצוניים

* 

קטגוריה:בית וירטמברג
קטגוריה:דוכסיות גרמניות
קטגוריה:ילידות 1767
קטגוריה:נפטרות ב-1790
יוסף קלוץ

ממוזער|יוסף קלוץ יושב ראשון בשורה הקדמית
**יוסף (יוזף) קלוץ** (בפולנית: **Józef Klotz**; ינואר 1900–1941) היה שחקן כדורגל יהודי פולני, שנספה בשואה. התפרסם כשחקן הכדורגל שהבקיע את השער הראשון בהיסטוריה של נבחרת פולין בכדורגל.

## קריירה ספורטיבית
שיחק בקבוצת יוטצ'נקה קרקוב כמגן ימני בין השנים 1920 - 1925 ולאחר מכן עבר לשחק במכבי ורשה. נחשב לשחקן עם ביצועים טכניים גבוהים במיוחד ועל כן נהג לבעוט את כדורי העונשין של קבוצתו. שיחק גם במדי נבחרת פולין וכבש את השער הראשון שהובקע אי פעם על ידי נבחרת פולין, בבעיטת פנדל, במשחק בינלאומי נגד שוודיה במאי 1922.

קלוץ זכה להכרה בעיתונות הספורט הפולנית כמי שנכנס להיסטוריה של הכדורגל הפולני.

## בתקופת השואה
כשפרצה המלחמה קלוץ היה כבר נשוי ואב לילדה.

הוא נרצח בורשה בשנת 1941, בגיל 41.

## הכרה והנצחה
ממוזער|לוח זיכרון למשפחת קלוץ שנספתה בשואה, כולל שמו של יוסף קלוץ, בבית הקברות היהודי בקרקוב
זכה להכרה במסגרת התערוכה על הספורט היהודי בקרקוב, שהופקה והוצגה לראשונה במוזיאון ההיסטורי בקרקוב. לאחר מכן הוצגה במכון וינגייט, במרכז מורשת בגין ובקיבוץ כברי, שם מתגורר אחיינו דני דקל.

## קישורים חיצוניים
* 

## הערות שוליים

קטגוריה:ספורטאים יהודים פולנים
קטגוריה:כדורגלנים יהודים
קטגוריה:כדורגלנים פולנים
קטגוריה:מגני כדורגל יהודים
קטגוריה:ספורטאים שנספו בשואה
קטגוריה:יהודים אוסטרו-הונגרים
קטגוריה:פולנים שנולדו ב-1900
קטגוריה:פולנים שנפטרו ב-1941
קורונוזאורוס

**קורונוזאורוס** (שם מדעי: *Coronosaurus brinkmani*) הוא מין של דינוזאור ממשפחת הצרטופסיים - הדינוזאורים בעלי הקרניים. בעבר סווג כמין של צנטרוזאורוס. הקורונוזאורוס חי באמריקה הצפונית בקרטיקון העליון. שרידיו נתגלו בפארק הפרובינציאלי דינוזאור שבאלברטה, קנדה. שמו, "לטאה עם כתר", מתייחס לקרניים או הזיזים שבלטו מעטרתו.

## תיאור ומאפיינים

הצנטרוזאורוס היה דינוזאור ממשפחת הצרטופסיים. הוא היה בעל אגן דמוי עוף והלך על כל ארבע רגליו. ראשו היה גדול ועוטר בעטרה (frill) בעלת חלונות בעצם שמקצהה העליון בלטו מספר זיזים קצרים שהזדקרו כלפי מעלה ושני זיזים ארוכים יותר שהתעקלו כלפי מטה. לצנטרוזאורוס היו קרני גבה מנוונת אך קרן אף ארוכה יחסית, שלעיתים הייתה מעוקלת (או קדימה או אחורה).

אורכו היה כ-6 מטר ומשקלו כ-3 טון.

הקורונוזאורוס היה צמחוני וניזון מצמחייה נמוכה. פיו המצויד במקור חזק וסוללת שיניים חותכות יכול היה לטפל גם בצמחייה קשה. הקורונוזאורוס חי בעדרים ובאחד המקרים מצאו הפלאונטולוגים עדר שלם שנקבר והתאבן, כנראה כאשר ניסה לחצות נהר שלבסוף הציף אותם וגרם להם לטבוע. אף שקרן האף הייתה יכולה לשמש כהגנה כנגד טורפים, נראה שעיקר שימושיה ושימוש העטרה היה לצרכים חברתיים בתוך העדר, כגון זיהוי בין-מיני או כדי לחזר אחרי בנות זוג.


File:Coronosaurus (cropped).jpg|ציור של קורונוזאורוס
File:Coronosaurus NT small.jpg|שחזור של קורונוזאורוס


## גילוי

המאובנים הראשונים של צנטרוזאורוס נתגלו לראשונה על ידי הפלאונטולוג לורנס לם (Lambe) במצע שנחשף בנהר רד דיר שבאלברטה, קנדה. מאוחר יותר נמצא מצע עצמות ענק בפארק הפרובינציאלי דינוזאור (גם באלברטה) ובו אלפי עצמות של מספר רב של פרטים, במצבי שימור שונים, שאף כללו שלדים שלמים. המדענים שיערו שריכוז כזה של עצמות מעיד שהצנטרוזאורוס חי בעדרים גדולים ושמצע העצמות הענק נוצר כאשר עדר כזה ניסה לחצות נהר שהוצף והטביע כמעט את כולם. מאוחר יותר נתגלה מצע עצמות גדול יותר, וכנראה הגדול ביותר שנתגלה אי-פעם, ליד העיר הילדה שבאלברטה.

ב-2005 נתגלה המין *Centrosaurus brinkmani*. ב-2012 הועבר המין *Centrosaurus brinkmani* לסוג טקסונומי חדש קורונוזאורוס *Coronosaurus brinkmani*.

## קישורים חיצוניים

* 

קטגוריה:צנטרוזאורים
קטגוריה:קנדה: פלאונטולוגיה
Dance You Off

**Dance You Off** הוא שירו של הזמר בנג'מין אינגרוסו אשר ייצג את שוודיה באירוויזיון 2018.

## מלודיפסטיבלן 2018
השיר "Dance You Off" השתבץ בחצי הגמר הראשון של המלודיפסטיבלן שהתרחש בעיר קרלסטד והעפיל לגמר מהמקום הראשון. במהלך הגמר שהתרחש בסולנה זכה אינגרוסו במקום הראשון בתחרות עם 114 נקודות מהשופטים, 67 נקודות מהקהל ו-181 נקודות בסך הכול.

## רשימת השמעה
* **הורדה דיגיטלית**

# 3:02 - "Dance You Off"
* **הורדה דיגיטלית (הרמיקס של ליטקס)**

# 3:21 - "Dance You Off"
* **הורדה דיגיטלית (הרמיקס של גאלאוונט)**

# 3:47 - "Dance You Off"

## מיקומי שיא

## קישורים חיצוניים

* 

## הערות שוליים

קטגוריה:שירי 2018
קטגוריה:סינגלים מ-2018
קטגוריה:שירי אירוויזיון 2018
קטגוריה:שירי שוודיה באירוויזיון
קטגוריה:שירי מלודיפסטיבלן
קטגוריה:שירים באנגלית
קטגוריה:שירים על ריקודים
אויגן, דוכס וירטמברג (1820–1875)

**אויגן, דוכס וירטמברג** (בגרמנית: **Eugen Herzog von Württemberg**; 15 בדצמבר 1820 - 8 בינואר 1875), היה נסיך גרמני מבית וירטמברג.

## ביוגרפיה
אויגן נולד ב-15 בדצמבר 1820 בעיר ריגה שבתחומי האימפריה הרוסית, לאויגן, דוכס וירטמברג ומתילדה, נסיכת ולדק ופירמונט, בתם של גאורג הראשון, נסיך ולדק ופירמונט ואוגוסטה, נסיכת שוורצבורג-זונדרסהאוזן.

בשנת 1838 התגייס אויגן לצבא האימפריה הרוסית, ובשנת 1842 הוא הצטרף לצבא הפרוסי, שם מונה לקפטן ברגימנט ההוסארים ה-8 (וסטפאליה ה-1). בשנת 1857 הוא מונה למפקד חטיבת הפרשים ה-11, ובשנת 1858 הוא הועלה לדרגת גנרל מיור. במהלך מלחמת צרפת–פרוסיה שירת אויגן במטה של פרידריך, נסיך הכתר הפרוסי, ולחם בקרבות וייסנבורג, ורת וסדאן ובמצור על פריז. על פעולותיו בקרבות קיבל אויגן את עיטור צלב הברזל מדרגה שנייה ואת צלב ההצטיינות הצבאית של וירטמברג, ובשנת 1873 הוא הועלה לדרגת גנרל חיל הפרשים.

ב-8 בינואר 1875 מת אויגן בקרלסרוהה, והוא בן 55 שנים.

## משפחתו
ב-15 ביולי 1843 התחתן אויגן עם מתילדה, נסיכת שאומבורג-ליפה, בתם של גאורג וילהלם, נסיך שאומבורג-ליפה ואידה, נסיכת ולדק ופירמונט, ממנה נולדו לו 3 ילדים:
* וילהלמינה, דוכסית וירטמברג (1844–1892), התחתנה עם ניקולאס, דוכס וירטמברג
* אויגן, דוכס וירטמברג (1846–1877), התחתן עם ורה קונסטנטינובנה, הנסיכה הגדולה של רוסיה
* פאולינה, דוכסית וירטמברג (1854–1914), התחתנה עם ד"ר מלכור הנס אוטוקאר ווילים

## אילן יוחסין

## קישורים חיצוניים

קטגוריה:בית וירטמברג
קטגוריה:דוכסי וירטמברג
קטגוריה:מעוטרי צלב הברזל
קטגוריה:גנרלים בצבא הקיסרות הגרמנית
קטגוריה:גנרלים בצבא הפרוסי
קטגוריה:מעוטרי אות מסדר העיט האדום
קטגוריה:מעוטרי עיטור אנדריי הקדוש
קטגוריה:גרמנים במלחמת צרפת–פרוסיה
קטגוריה:גרמנים שנולדו ב-1820
קטגוריה:גרמנים שנפטרו ב-1875
יומנה של אנה פרנק (סרט, 1959)

**יומנה של אנה פרנק** (בגרמנית: **The Diary of Anne Frank**) הוא סרט אמריקאי המבוסס על סיפור חייה של אנה פרנק. מילי פרקינס מגלמת בסרט את אנה פרנק, וג'וזף שילדקראוט בתפקיד אוטו פרנק. הסרט מתבסס על מחזה בשם זהה שהופיע בשנת 1955. הסרט זכה בשלושה פרסי אוסקר בשנת 1960, כולל פרס אוסקר לשחקנית המשנה הטובה ביותר בו זכתה שלי וינטרס שגילמה את פטרונלה ואן-דאן.

## עלילה
ב-1945, משאית של ניצולי שואה עוצרת באמסטרדם, ואוטו פרנק (ג'וזף שילדקראוט) יורד ממנה ונכנס אל "האגף הנסתר" בו הוא ומשפחתו הסתתרו מאימת הנאצים עד שנתפסו. הוא מגלה כי אשתו אדית (גוסטי הובר) ובנותיו מרגוט (דיאן בייקר) ואנה (מילי פרקינס) נהרגו. מיפ חיס מוצאת עבורו את היומן שאנה כתבה במהלך השהות במסתור. הוא מוצא נחמה במילותיה של בתו. הסרט חוזר כעת ליולי 1942, ומתאר דרך יומנה של אנה את הכיבוש הגרמני של הולנד בימי מלחמת העולם השנייה ואת ההגבלות שמוטלות על היהודים. משפחת פרנק יורדת למחבוא יחד עם משפחת ואן-דאן ובהמשך עם יהודי נוסף בשם אלברט דוסל. שנתיים קשות עוברות על דיירי המסתור כאשר הם נאלצים להתמודד עם מחסור במזון, ידיעות קשות על המתרחש בחוץ, חשש מהתגלות ומריבות בינם לבין עצמם. אנה מנהלת קשר רומנטי עם פטר ואן-דאן. מריבה גדולה שפורצת בין הדיירים נגמרת כאשר ברדיו מודיעים על תחילת הפלישה לנורמנדי. דיירי המחבוא מתעודדים, ואנה חולמת לחזור הביתה בסתיו. הסרט חוזר כעת ל-1945, ואוטו מספר למיפ שמכל משפחתו רק הוא שרד. הוא פותח את יומנה של אנה שם הוא מגלה את המילים "על־אף הכל עודני מאמינה, כי יצר האדם טוב בלבו פנימה".

## קישורים חיצוניים

* 

קטגוריה:סרטים אמריקאיים
קטגוריה:סרטי 1959
קטגוריה:סרטים על אנה פרנק
קטגוריה:זוכי אוסקר: עיצוב ההפקה הטוב
קטגוריה:סרטים על השואה